
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju  un sabiedrību par iegādātām biksēm.
No lietas materiāliem izriet, ka patērētāja 2025. gada 3. novembrī sabiedrības veikalā iegādājās sieviešu bikses par 45,95 EUR. Pēc pirmās mazgāšanas uz biksēm izveidojās gaišas, izteiktas svītras, kuru pirms mazgāšanas nebija. 2025. gada 1. decembrī patērētāja vērsās pie sabiedrības ar prasību atmaksāt par preci samaksāto naudas summu. Sabiedrība prasību noraidīja, pamatojot atteikumu ar iespējamu nepareizu preces kopšanu. Sabiedrība veica salīdzinošu testa mazgāšanu citām, jaunām tā paša modeļa biksēm, tomēr patērētājas norādītās neatbilstības netika konstatētas. Patērētāja vēlas atgūt par preci samaksāto naudu 45,95 EUR.
Sabiedrība lietā ir sniegusi skaidrojumu, norādot, ka biksēm netika konstatēti ražošanas defekti un konstatētie bojājumi, pēc sabiedrības ieskata, radušies nepareizas apģērba kopšanas rezultātā. Sabiedrība norāda, ka secinājumi balstīti tās kvalitātes eksperta vērtējumā un salīdzinošā testa mazgāšanā citām identiskām jaunām biksēm, kuru laikā būtiski bojājumi netika konstatēti, un tādēļ uzskata patērētājas prasību par nepamatotu
Komisija, izvērtējot lietā esošos materiālus, secina, ka biksēm konstatēta spēcīga krāsas nenoturība, ir izveidojušās baltas strīpas un traipi. Sabiedrība ir veikusi testa mazgāšanu saskaņā ar instrukciju, bet pēc mazgāšanas krāsa ir viendabīga, nav baltas krāsas traipi. Redzams, ka mazgājot citas tāda paša veida bikses ir neliela krāsas nenoturība, kas ir pieļaujams un par ko arī sniegta informācija uz izstrādājuma piktogrammas. 
Komisijas norāda, ka sabiedrībai nav obligāti jāiesniedz ekspertīzes slēdziens. Sabiedrībai ir pienākums pamatot savu atteikumu, ko sabiedrība arī ir izdarījusi, savu viedokli apstiprinot ar veikto testa mazgāšanu. 
Komisija konstatē, ka defekti biksēm radušies neatbilstošas mazgāšanas rezultātā, iespējams izmantojot mazgāšanas līdzekli ar balinātāju sastāvā, mazgājot neizgrieztas uz otru pusi, mazgājot pārpildītā veļasmašīnā vai mazgājot augstāka temperatūra. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
 Tādējādi sabiedrība ir atbildīga par ražošanas defektiem, bet sabiedrībai nav pienākums izpildīt patērētāja prasību, ja neatbilstība radusies neatbilstošas lietošanas rezultātā.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 

nolemj:

noraidīt patērētājas prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

